國清寺絕頂更好亭下古梅
作者：釋居簡
朝代：宋

paragraphs: 花開更好亭前枝，亭曰更好花更奇。
我猶未到春已到，春不到此將焉歸。
千山萬山儼環抱，一樹兩樹藏嶔𡼭。
曉粧弗受朱粉污，老去自著莓苔衣。
澹交霜髯與蒼玉，雅宜茅舍橫疎籬。
雲英風味有餘裕，石鯨鱗甲饒華滋。
恍然羅浮月中見，髿髿紺髮森冰肌。
又如大窖凍不死，凜凜素節無瑕疵。
紛紛紅紫不解事，與春角逐何遲遲。
待文作興不足道，凡民碌碌終奚爲。
孤芳拔俗千萬丈，未暇相與論襟期。
貞姿皓態美無度，幽意獨許鮮風知。
悠然憑高一披拂，僧窗處處開晴霏。
窗間跏趺擁風葉，照几碧眸岩電馳。
淵淵方寸湛古井，一漚不動清漣漪。
天香閟此無盡藏，潜於鼻觀通幾微。
水流山空但自笑，理與神遇端如斯。
鄉來孤山水清淺，龜膚鶴膝相參差。
青銅盤屈破香雪，紫鐵矯揉駢明璣。
膏肓泉石政爲此，冠冕草木今其誰。
天公亦復加靳惜，闊著湖水無邊涯。
八篇只遣處士賦，一點不放紅塵飛。
是中泉石固深秀，惜欠晴湖山四圍。
客如我輩亦不惡，擬賡疎影橫斜詩。
後車合改效顰轍，亦若佩弦仍佩韋。